钦定古今图书集成/明伦汇编/官常典/第688卷 > 许奕
## 钦定古今图书集成/明伦汇编/官常典/第688卷 > 许奕

按《宋史》本传：“奕字成子，简州人。以父任主长江簿。丁
内艰，免丧，调涪城尉。庆元五年，宁宗亲擢进士第一，
授签书剑南东川节度判官。未期年，持所生父心丧，
召为秘书省正字，迁校书郎，兼吴兴郡王府教授。寻
迁秘书郎、著作佐郎，著作郎，权考功郎官，非报谒问
疾不出，迁起居舍人。韩𠈁胄议开边，奕贻书曰：‘今日
之势，如元气仅属，不足以当寒暑之寇’。”又因转对，论：
“今日之急惟备边，而朝廷晏然，百官充位如平时京
西、淮上之师，败同罚异。总领，王人也，而听宣抚司节
制，或为参谋。庙堂之议，外廷莫得闻。护圣之军，半发
于外，而禁卫单薄。乞鞫勘赃吏，永废勿用，特与放行，
以启徼幸者，宜加遏绝。”所言皆𠈁胄所不乐也。蜀盗
既平，以起居舍人宣抚四川。奕谓：“使从中遣，必淹时
乃至，既又徒云犒师，而不以旌别淑慝为指，无以慰
蜀父老之望。”执政是其言。又请：“遇朝会，起居郎、舍人
分左右立如常仪，前后殿坐，侍立官御坐东南面西
立，可以获闻圣训，传示无极。臣僚奏事，亦不敢易。”诏
下其疏讨论之。遣奕使金，奕与骨肉死诀，诣执政，趣
受指请行，执政曰：“金人要索，议未决者尚多，今将奈
何？”奕曰：“往集议时，奕尝谓增岁币、归俘掳或可耳，外
此其可从乎？不可行者，当死守之。”寻迁起居郎兼权
给事中，以国事未济，力辞，不许。金人闻奕名久，礼迓
甚恭，方清暑，离宫相距二十里，至是特为奕还内。方
射，奕破的十有一，乃卒。行成还奏，帝优劳久之。奕复
奏：“和不可恃，宜葺纪纲，练将卒，使屈信进𨓆之权复
归于我。”客有以使事贺者，奕怃然曰：“是岂得已者，吾
深为天下愧之。”权礼部侍郎，条六事以献，俄兼侍讲。
会谏官王居安、傅伯成以言事去职，奕上疏力争之。
其后又因灾异申言曰：“比年上下以言为讳，谏官无
故而去者再矣。以言名，官且不得尽，况疏远乎？”又论
用兵以来，资赏泛滥，徼幸捷出，宜加裁制。夏旱，诏求
言，奕言：“当以实意行实政，活民于死，不可责偿于祷
祠之间而已也。蝗至都城，然后下礼寺，讲酺祭，孰非
王土？顾及境而惧，偶不至辇下，则终不以为灾乎？”又
曰：“权臣之诛也，下至闾巷，讙声如雷。盖更化之初，人
有厚望，久而无以相远也。此谤讟之所从生。”又曰：“内
降，非盛世事也。王璿进状不实，而经营以求幸免。裴
伸何人，骤为带御器械？时应诏者甚众。奕言最为剀
切，摄兼侍读，每进读至古今治乱，必参言时事，愿陛
下试思，设遇事若此，当何以处之？必拱默移时，俟帝
凝思，乃徐”竟其说。帝曰：“如此，则经筵不徒设矣。”迁吏
部侍郎兼修玉牒官，兼权给事中，论驳十有六事，皆
贵族近习之挠政体者。而封还刘德秀赠典，高文虎
之奉祠，士论尤韪之。加杨次山少保、永阳郡王。奕上
疏曰：“自古外戚恩宠太甚，鲜不祸咎。天道恶盈，理所
必至。次山果辞，则宜从之；如欲更示优恩，则超转少
傅，在陛下既隆于恩，在次山知止于义，顾不休哉！”又
言：“史弥远力辞恩命，宜从之以成其美。”疏入，不报。奕
遂卧家，求补外，以显谟阁待制知泸州。弥远问所欲
言，奕曰：“比观时事，调护之功深，扶持之意少，非朝廷
之利也。”嘉、叙、泸俱接夷壤，董蛮《米在》大入，俘杀兵民，
四路创安边司穷治其事。奕得夷人质之，以致所掠，
由是迕安边司。夷酋王粲浮檆木万计入贾，奕虑其
荡水陆之险，驱之。安抚使安丙新立大功，谗忌日闻，
宰相钱象祖出谤书问奕，奕喟而言：“士不爱一死，而
困于众多之口，亦可悲也。奕愿以百口保之。”象祖艴
然曰：“公悉安子文若此乎？”适宇文绍节宣抚荆湖，还，
亦曰：“仆愿亦百口以信许公之言。”于是异论顿息，委
寄益专。奕于丙深相知，而职事所关，必反复辩数以
求直。其后士多畔丙，奕独以书疏候问，愈数。移知夔
州，表辞不行。改知遂宁府。捐缗钱数十万以代民输，
复盐䇲之利以养士。为浮梁作堤数百丈，民德之，画
像祠于学。进龙图阁待制，加宝谟阁直学士、知潼川
府。霖雨坏城，撤而筑之，不以烦民，亦捐缗钱十二万
为十县民代输，于是其民亦相与祠于东山僧舍。会
金人败盟，蜀道震扰，奕请速选威望大臣宣抚，信赏
必罚，以奖忠义，收人心。又言：“忠义之招，体势倒持，兵
食顿增，未知攸济。且斩将之人未闻褒擢，败军之将
未见施行。事势不决，将有后时之悔。”御史劾奕欺罔，
降一官，诏提举玉隆宫。未数月，特复元官，提举崇福
宫。还家，草《遗表》曰：“自念本非衰病，初染微痾，当汤熨
可去之时，臣以疾而为讳；及鍼石巳穷之后，医束手
而莫图。静言膏肓所致之由，大抵脉络不通之故。”皆寓讽谏之意。罗进显谟阁直学士致仕，赠通议大夫。初，
奕之守泸，帝顾礼部尚书章颖曰：“许奕已去乎？”起居
舍人真德秀侍帝前，论人才，上以骨鲠称之。奕天性
孝友，送死恤孤，恩意备至。通籀隶书，所著有《毛诗说》
《论语》《尚书周礼讲义》、奏议、杂文行世。